‘Wen’ die wagwoord vir Stormers teen SkotteDie Stormers wil hul ondersteuners ’n rede gee om fees te vier. Foto: Hansie Linde. Dit is harde werk om vir die kwarteindstryd van die Verenigde Rugbykampioenskap (VRK) te kwalifiseer. Voorbereidingswerk, ontleding en bloedsweet is net ’n paar van die vereistes vir ’n suksesvolle veldtog. Maar die hoofbestanddeel is ongetwyfeld goeie vertonings op die speelveld; ’n span moet wedstryde kan wen. Die Stormers het in 12 van hul 18 groepwedstryde as oorwinnaars van die veld gestap om as die voorste Suid-Afrikaanse span op die punteleer gereken te word. Nou wil hulle hul lojale ondersteuners vir hul vertroue bedank; ’n kwarteindstrydsege op hul tuisveld teen Edinburgh sal die perfekte manier wees om dit te doen. “Ons het hard gewerk om ’n tuiskwarteindstryd te verseker. Ons wil ons intensiteitsvlakke hoog hou en seker maak dat ons vir die volle 80 minute op ons beste is,” het John Dobson, die Kapenaars se hoofafrigter, gesê. Die tuisspan sal egter sonder Damian Willemse moet klaarkom nadat hy nie genoeg van sy armbesering herstel het nie. Rikus Pretorius sal nou Ruhan Nel se sentermaat wees. “Ons het vir Damian soveel as moontlik tyd gegee om sy wedstrydfiksheid te bewys, maar dit is uiteindelik nie die risiko werd nie; veral wanneer ’n topgehalte speler soos Rikus gereed is om sy skoene vol te staan.” Die Stormers het in die groepfase met 20 elk teen Edinburgh weg van die huis gelykop gespeel, maar dit is moeilik om hulle in die Kaap te klop. Daarbenewens het hulle agt wedstryde op ’n streep gewen – hul laaste nederlaag was in Februarie teen Connacht – terwyl die Skotte net een van hul afgelope ses wegwedstryde kon wen. Die wedstryd begin môreaand om 19:00 en die aksie sal regstreeks op SuperSport uitgesaai word. Stormers: Warrick Gelant (heelagter), Seabelo Senatla (regtervleuel), Ruhan Nel (buitesenter), Rikus Pretorius (binnesenter), Leolin Zas (linkervleuel), Manie Libbok (losskakel), Herschel Jantjies (skrumskakel), Evan Roos (agtsteman), Hacjivah Dayimani (flank), Deon Fourie (flank), Marvin Orie (slot), Salmaan Moerat (slot), Frans Malherbe (stut), JJ Kotze (haker) en Steven Kitshoff (kaptein en stut). Plaasvervangers: Andre-Hugo Venter, Brok Harris, Neethling Fouché, Adré Smith, Ernst van Rhyn, Nama Xaba, Godlen Masimla en Sacha Mngomezulu. Herschel Jantjies and Rikus Pretorius come into the starting line-up, with Adre Smith and debutant Sacha Mngomezulu on the bench for our quarterfinal. ???? Team announcement https://t.co/JffsJRQA7U???? Tickets here https://t.co/tLwC9jcErD#iamastormer #dhldelivers @Vodacom #URC pic.twitter.com/4ZcPYLbrzP — DHL Stormers (@THESTORMERS) June 3, 2022